作者:馮取洽
標題:賀新郎
內容:那得身無事。問雙溪老子，而今萬緣空否。正使塵牢償未了，畢竟難昏靈府。已笑唾、功名如土。五十九年風雨過，算非非、是是何須數。垂老也，信緣度。綠陰朱夏回清暑。嘆病來、觴怯流霞，扇閒白羽。方念生初增感慨，誰寄樂章新語。知是我、花菴菴主。一別三年惟夢見，定何時、相對傾瓊醑。驚世路，有豺虎。